Jesús Vallejo

**Jesús Vallejo Lázaro** (s. 5. tammikuuta 1997 Zaragoza, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Albaceteä ja on pelipaikaltaan keskuspuolustaja.

## Seurajoukkueura
Vallejo liittyi Real Zaragozan nuorisoakatemiaan vuonna 2007 ollessaan 10-vuotias. 26. heinäkuuta 2013 nuorisojoukkueissa esitettyjen vakuuttavien peliesitysten jälkeen hän teki ensimmäisen ammattilaissopimuksensa seuran kanssa.

23. elokuuta 2014 Vallejo nostettiin suoraan seuran edustusmiehistöön ja hän teki ensiesiintymisensä joukkueessa maan toiseksi korkeimmalla sarjatasolla Segunda Divisiónissa ottelussa Recreativo de Huelvaa vastaan. 26. joulukuuta 2014 hän teki uuden vuoteen 2019 asti ulottuvan sopimuksen seuran kanssa.

Ensimmäisen maalinsa edustusjoukkueessa hän teki 5. huhtikuuta 2015 ottelussa Tenerifeä vastaan. Samaisessa ottelussa joukkueen päävalmentaja Ranko Popović ojensi Vallejolle kapteeninnauhan, jota hän kantoi loppukauden ajan.

31. heinäkuuta 2015 Real Madrid ilmoitti tehneensä Vallejon kanssa kuusivuotisen sopimuksen. Hänestä maksettiin arviolta noin 6 miljoonan euron siirtokorvaus. Vallejo jatkoi kauden 2015–2016 lainasopimuksella kasvattajaseurassaan Zaragozassa. Hän pelasi Zaragozassa kaikkiaan 50 Espanjan kakkosliigan ottelua ja teki yhden maalin.

Kaudeksi 2016–2017 Vallejo siirtyi lainasopimuksella saksalaisseura Eintracht Frankfurtiin, jossa teki 25 bundesliigaottelussa yhden maalin.

7. heinäkuuta 2017 ilmoitettiin Vallejon palaavan Real Madridiin ja liittyvän seuraavalla kaudella 2017–2018 joukkueen vahvuuteen. Hän sai käyttöönsä pelinumeron 3, joka vapautui seurasta poislähteneeltä Pepeltä. Hän pelasi Realissa kahden kauden aikana 12 Primera Divisiónin ottelua, joissa teki yhden maalin. Mestarien liigassa, jonka Real voitti 2017–2018, hän pelasi kummallakin kaudella yhden ottelun.

Vallejo vietti syyskauden 2019 lainalla Wolverhamptonissa, jossa pelasi kaksi Englannin Valioliigan ottelua. Seuraavat puolitoista kautta hän pelasi Granadassa, jossa hänen tililleen tuli 32 Espanjan pääsarjaottelua sekä kymmenen peliä Eurooppa-liigassa. Kesällä 2021 hän palasi Real Madridiin, jossa pelasi seuran tuplamestaruuskaudella 2021–2022 viisi ottelua Primera Divisiónissa ja kahdessa ottelussa yhteensä kahdeksan minuuttia Mestarien liigassa. Kaudella 2022–2023 hän pelasi Real Madridissa yhteensä vain neljä ottelua: yhden Primera Divisiónissa, yhden Mestarien liigassa, yhden Copa del Reyssä ja yhden seurajoukkueiden MM-kilpailuissa.

Heinäkuussa 2023 Vallejo palasi Granadaan yksivuotisella lainasopimuksella. Hän pelasi Granadassa kaudella 2023–2024 vain kolme ottelua.

Kaudella 2024–2025 Vallejo pelasi Real Madridissa neljä Primera Divisiónin ottelua, joista yhden avauskokoonpanossa. Vallejon sopimus Real Madridissa päättyi kauden 2024–2025 jälkeen ja 30. toukokuuta 2025 Real Madrid vahvisti Vallejon jättävän madridilaisseuran 10 vuoden jälkeen.

Heinäkuussa 2025 Vallejo allekirjoitti kaksivuotisen sopimuksen Segunda División -seura Albaceten kanssa.

## Maajoukkueura

Vallejo on pelannut Espanjan nuorisomaajoukkueissa. Hän oli vuonna 2015 alle 19-vuotiaiden Euroopan-mestaruuden voittaneen joukkueen kapteeni. Hän pelasi turnauksen kaikki viisi ottelua alusta loppuun. Alle 21-vuotiaiden EM-kilpailuissa hän pelasi neljä ottelua sekä Espanjan hopeajoukkueessa 2017 että kultajoukkueessa 2019. Jälkimmäisessä turnauksessa hän oli joukkueen kapteeni. Hän pelasi viidessä ottelussa Espanjan saavuttaessa hopeaa vuonna 2021 järjestetyissä Tokion olympialaisissa.

## Lähteet

## Aiheesta muualla

* Jesús Vallejon tilastot BDFutbol-sivustolla 
* Jesús Vallejon tilastot Soccerway-sivustolla